যে কোনো শিল্পীর প্রথম দায় নিঃসন্দেহে শিল্পের প্রতি তার গভীর নিষ্ঠা, শিল্পের উৎকর্ষ ও এর বিকাশে গভীর সাধনা। কিন্তু একজন সামাজিক জীব হিসেবে, উন্নত মনোজগতের অধিকারী এবং সময়ের সচেতন ও মেধাবী মানুষ হিসেবে তার ওপর বিশেষ সামাজিক দায় অর্পিত হয়। সত্যিকার অর্থে একজন শিল্পী অধিকাংশ সময়েই তার সময় ও সমাজের বিবেক হিসেবে দায়িত্ব পালন করেন। যদিও কখনো কখনো এ দায়িত্ব পালন করতে গিয়ে তিনি সমাজের দ্বারাই আক্রান্ত হন, তবু তার বিবেক ও নীতিবোধ তাকে সত্যের পথেই পরিচালনা করে। এর বড় উদাহরণ আমাদেরই রবীন্দ্রনাথ ঠাকুর। তিনি প্রচল মতের বিরোধিতা করতে গিয়ে কম সমালোচিত হননি। কিন্তু মানুষ স্বভাবগতভাবেই বহু অঘটনঘটনপটিয়সী। সে যেমন ভালো করে, মন্দও কিছু কম করে না। তার মস্তিষ্কের ভেতর আছে বহু বিধ্বংসী উপাদান। তাই ধ্বংস ও নির্মাণ, সৃষ্টি ও বিনাশ এবং উত্তম ও অধম একই সঙ্গে তার মধ্যে অবস্থান করে। মানুষ হিসেবে শিল্পীও এর বাইরে নন। এজন্য শিল্পীর সামাজিক দায়ের এ প্রক্রিয়ায় রয়েছে প্রতিক্রিয়াশীলতা, সুবিধাবাদ, ব্যক্তিস্বার্থ, আপসকামিতা এবং অনেকেই তাদের আদর্শ থেকে বিচু্যত হয়ে বিভ্রান্তি বা সুবিধাবাদের দিকে চালিত হন। কিন্তু ইতিহাসের পাতায় কিংবা বর্তমানেও এ দৃষ্টান্ত অজস্র রয়েছে যে, একজন মহৎ শিল্পী তার ন্যায় ও সঠিক দায়িত্ব পালনে কুণ্ঠিত নন, বরং তার আদর্শের জন্য সক্রেটিসের মতো হলাহল পান করতেও তিনি প্রস্তুত।